লোকসভা নির্বাচন আসছে। তার আগে পাঁচ রাজ্যের নির্বাচন নিয়ে উত্তাপ চলছে। এরই মধ্যে রামমন্দির ইস্যুতে বাড়ছে ধর্মের রাজনীতিকরণ। আর তারই মধ্যে তেলেঙ্গানা রাষ্ট্রীয় সমিতির সভাপতি চন্দ্রশেখর রাওয়ের প্রস্তাব লুফে নিয়ে ধর্ম রাজনীতি জমিয়ে দিলেন বিজেপি সভাপতি অমিত শাহ।
দু’দিন আগেই টিআরএস ক্ষমতায় এলে তেলেঙ্গানায় মুসলমান ও দলিতদের জন্য সংরক্ষণ চালুর প্রতিশ্রুতি দিয়েছেন। সেই প্রতিশ্রুতির ৪৮ ঘণ্টা হতে না হতেই সোমবার ওই রাজ্যে নির্বাচনী প্রচারে গিয়ে বিজেপি সভাপতি রীতিমতো হুঙ্কারের সুরে বার্তা দিলেন। অমিত শাহ বলেন, ‘‘এনডিএ মুসলমানদের জন্য সংরক্ষণ হতে দেবে না, কাউকে করতেও দেবে না।’’
অমিত শাহ এদিন বলেন, বিজেপি ধর্মের ভিত্তিতে সংরক্ষণের বিরোধী আর যতদিন কেন্দ্রের ক্ষমতায় এনডিএ থাকবে ততদিন কোনও রাজ্যেই এমন কোটা বানাতে দেওয়া হবে না। উল্লেখ্য, টিআরএস সরকার প্রতিশ্রুতি দিয়েছে— মুসলমানদের জন্য সংরক্ষণ চার শতাংশ থেকে বাড়িয়ে ১২ শতাংশ করা হবে। অন্য দিকে, তপশিলি উপজাতিদের সংরক্ষণ ৬ থেকে বাড়িয়ে ১০ শতাংশ করা হবে। এদিন সে কথার উল্লেখ করে অমিত শাহ বলেন, ‘‘সুপ্রিম কোর্টের নির্দেশ রয়েছে ৫০ শতাংশ পর্যন্ত কোটা করা যাবে। আমরা শুধু সংরক্ষিত ক্ষেত্রের জন্য কোটাই রক্ষা করব। ধর্মের ভিত্তিতে সংরক্ষণ কাউকে করতে দেব না।’’